Woede, skok ná skote op beamptes 8-jarige eis (Argieffoto) ŉ Agtjarige seun is Maandag doodgeskiet en ŉ 12-jarige meisie gewond nadat daar op beamptes van die Kaapse metro geskiet is. Beamptes het huise in die Elsiesrivier-omgewing geïnspekteer toe ŉ groep mense begin saamdrom het. Skote is op die beamptes afgevuur en die twee kinders is raakgeskiet. Volgens kapt. FC van Wyk, polisiewoordvoerder, word sake van moord en poging tot moord ondersoek. Richard Bosman, Kaapstad se uitvoerende direkteur vir veiligheid, het gesê die beamptes het die departement van behuising bygestaan toe mense saamgedrom en oproerig begin raak het. Daar is bande aan die brand gesteek en beamptes is met klippe bestook. ŉ Man het vanuit die skare op die beamptes geskiet. “Ons beamptes het nie teruggeskiet nie, maar eerder skuiling gesoek aangesien die skote vanuit ŉ skare gekom het. Dit het later aan die lig gekom dat die twee kinders deur dwaalkoeëls getref is. Die skieter is deur die skare geïdentifiseer, maar hy het van die toneel gevlug.” Volgens Bosman was daar sedert 11 Julie minstens 46 gevalle waar personeel van die Kaapse metro beseer is terwyl hulle op gewelddadige protesaksies gereageer het. Kaapstadse burgemeester Dan Plato (April 2020) (Foto: Tracey Adams/African News Agency/ANA) Dan Plato, burgemeester van Kaapstad, het die voorval ten sterkste veroordeel. “My hart breek vir die families van hierdie kinders.” Die skieter is volgens Plato welbekend in die gemeenskap en hy het ŉ beroep op die owerhede gedoen om seker te maak dat geregtigheid geskied. “Oor die afgelope maand was daar gekoördineerde en gewelddadige grondbesettings in meer as 30 dele van die metro. Amper 50 beamptes is al beseer terwyl hulle aan diens was en talle amptelike voertuie is beskadig.” Die Wes-Kaapse LUR van gemeenskapsveiligheid, Albert Fritz, het intussen ŉ skrywe aan genl. Khehla Sitole, nasionale polisiekommissaris, gerig en versoek dat ŉ intelligensieverslag saamgestel word rakende die vlaag grondbesettings in die Wes-Kaap. “Die vernietiging van openbare eiendom en om lewens in gevaar te stel moet ten sterkste veroordeel word. Protesoptrede wat gewelddadig en onwettig is, is onaanvaarbaar. Ek doen ŉ beroep op onmiddellike kalmte en stabilisering binne die betrokke gemeenskap.”